PATVIRTINTA

Vilkaviškio r. Pilviškių „Santakos“ gimnazijos direktoriaus 2024 m. sausio 26 d. įsakymu Nr. V-17

**KREPŠINIO VARŽYBŲ MOKYTOJUI ARŪNUI VAITIEKAIČIUI ATMINTI NUOSTATAI**

**I SKYRIUS**

**BENDROSIOS NUOSTATOS**

1. Krepšinio varžybų (toliau – Varžybos) mokytojui Arūnui Vaitiekaičiui atminti nuostatai (toliau – Nuostatai) reglamentuoja Varžybų tikslus, uždavinius, organizavimo tvarką.
2. Varžybos skirtos pagerbti fizinio ugdymo mokytojo metodininko Arūno Vaitiekaičio atminimą.

**II SKYRIUS**

**TIKSLAI IR UŽDAVINIAI**

1. Varžybų tikslas – populiarinti krepšinį mėgėjų tarpe.
2. Varžybų uždaviniai:
	1. puoselėti fizinį aktyvumą ir mėgėjų sportą;
	2. stiprinti kartų bendradarbiavimą, bendravimą ir toleranciją.

**III SKYRIUS**

**ORGANIZATORIAI**

1. Varžybų organizatoriai ir vykdytojai – Vilkaviškio r. Pilviškių „Santakos“ gimnazija.

**IV SKYRIUS**

**DALYVIAI**

1. Varžybų dalyviai – įvairaus amžiaus (nuo 15 m.) krepšinio mėgėjai, entuziastai, buvę mokytojo Arūno Vaitiekaičio mokiniai, sudarę komandą.
2. Komandą turi sudaryti bent 5 dalyviai.
3. Komandos gali būti mišrios.

**V SKYRIUS**

**ORGANIZAVIMAS IR VYKDYMAS**

1. Varžybos vyks Vilkaviškio r. Pilviškių „Santakos“ gimnazijos sporto salėje (Vilniaus g. 2, Pilviškiai, Vilkaviškio r. sav.) 2024 m. kovo 30 d. Varžybų pradžia 10 val.
2. Varžybose dalyvauja visos komandos, užsiregistravusios iki 2024 m. kovo 22 d.
3. Komandos sudėtyje negali būti registruoti LKL, NKL ir RKL lygų žaidėjai.
4. Komandų registracija vykdoma adresu ugdymas@pilviskiai.lm.lt arba tel. 834267267, 861215847. Registruojant komandą reikia pranešti komandos pavadinimą, nurodyti komandos sudėtį (vyrų, moterų, mišri), dalyvių vardus ir pavardes.
5. Varžybų formatą nustato Varžybų organizatorius, atsižvelgdamas į komandų skaičių.
6. Varžybų organizatoriai leidžia pradėti Varžybas tik įsitikinę, kad Varžybų dalyviai yra sveiki ir nepaveikti alkoholio bei kitų narkotinių medžiagų.
7. Rungtynių trukmė: 2 kėliniai po 15 min. su 5 min. pertraukomis.
8. Už pergalę skiriami 2 taškai, už pralaimėjimą – 1 taškas.
9. Komandoms surinkus vienodą taškų skaičių, skaičiuojamas įmestų – praleistų taškų skaičius.
10. Dviem komandoms surinkus vienodą įmestų – praleistų taškų skaičių, pirmenybė suteikiama jų tarpusavio susitikimo laimėtojams.

**VI SKYRIUS**

**APDOVANOJIMAI**

1. Varžybų komanda(-os) – nugalėtoja(-os) apdovanojama(-os) taure(-ėmis), dalyviai – prizininkai – medaliais, organizatorių ir/ar rėmėjų prizais.

**VII SKYRIUS**

**BAIGIAMOSIOS NUOSTATOS**

1. Organizatoriai neatsako už dalyvių nelaimingus atsitikimus, daiktinius ir materialinius nuostolius, atsiradusius prieš Varžybas, Varžybų metu ar po jų dėl dalyvių kaltės. Nelaimingų atsitikimų ir civilinės atsakomybės draudimas yra Varžybų dalyvių atsakomybė.
2. Vadovaudamiesi Lietuvos Respublikos asmens duomenų teisinės apsaugos įstatymu, informuojame, kad kiekvienas Varžybų dalyvis registruodamasis sutinka, kad Varžybų organizatoriai visas Varžybų metu padarytas nuotraukas bei filmuotą medžiagą gali laisvai ir be atskiro sutikimo naudoti žiniasklaidos tikslams.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_